Man sterf in vliegongeluk in NelspruitFoto: Netcare 911 ’n Vliegtuigongeluk naby die ou Nelspruit-lughawe in Mpumalanga het die lewe van ’n man, vermoedelik in sy 40’s, geëis. Paramedici van Netcare 911 het Vrydagmiddag omstreeks 15:45 gereageer na berigte van ’n vliegtuigongeluk ontvang is. Met paramedici se aankoms op die toneel was die ligte vliegtuig in vlamme gehul. “Die brand- en reddingsdienste het die vlamme geblus,” het Shawn Herbst, Netcare 911-woordvoerder, gesê. Die vlieënier is op die toneel dood verklaar. Die Burgerlugvaartowerheid sal die presiese omstandighede van die voorval ondersoek.